《度梅岭》
清代·戴文灯

乱崖苍苍划地户，中穹一脊雄南邦。是谁凿破混沌界，前有梅鋗后曲江。

我生三十始得到，山寒冬涸空徒杠。冻蛟背踏玉雪树，苍龙鳞脱枯槎桩。

沙虫人影视空外，倏忽缘上都卢橦。古院有云封，飘落随幡幢。

僧言新州此说法，指点衣钵泉淙淙。径转得关门，玉女闲窥窗。

承平兵革销不用，惟见老树堆空腔。呜呼秦尉窃帝号，一夫足敌九鼎扛。

称臣奉贡屈辞说，更历数世非心降。楼船忽见下杨仆，伏波更出湟溪泷。

乃知在德不在险，悠悠天堑徒崆㟅。返思前度始安峤，平流如掌才容艭。

以兹作镇界扬越，南讹平秩功无双。夜投逆旅慰心悸，烧春满注烧瓷缸。

浩歌坐见烛花跋，东山远寺昏钟撞。

作者简介：戴文灯，字经农，号匏斋，归安人。乾隆丁丑进士，官礼部员外郎。有《静退斋诗集》。